- Бицинеб щиб, телеб щиб, дир лъимал, гIемераб кIочон буго, кIоченчIого хутIарабги цоцада хурхунеб гьечIо – рекIелъ бугеб жо нужехъе кьезе щвейги буго дие кIудияб рохел. ГIемерал дандчIвана дида МахIмудил кучIдул кьеян (дида гьел лъалелищ лъаларелищали цIехечIого) гьардолел къалмихъаби, кьураб кечIги гьез жидерго цIаралда гъоркь бахъула, кида, киб, лъиде, сундуе гIоло абурал суалазе гьез жаваб кьоларо – жакъа тIоцеве дандчIвалев вуго МахIмудил гIумруялъул хIакъалъулъ лъазе бокьарав чи. ГIумругиха гьев мунагьал чурадил бигьаяб букIинчIеб – гьесда хадуб цIаргицин хурхун букIана лъугIиго гьечIев мутагIилавилан. Гьев цIализеги вукIана пагьму бугев, цIакъ гIемерал бати-батIиял росабалъе ккана мутагIиллъун, лъикIаб гурони гьесда хадуб хабарги бачIинчIо. Гьанже цо-цоял хабардулел руго гьев гьитIинаб мехалъго чагурги хъван кучIдул ахIизе ругьунав вукIарав гIадин: нужецаго хIисаб гьабеха, мажгитазда рега-рахъун рукIунел мутагIилзабахъ чагур толеб букIарабищ, гьел кучIдул ахIизе регIун толел рукIаралищали? Цо-цоял лъугьун руго гьесул кочIое махщелалъе эбелалъ вац – бекьилъа Хъандулалъул МухIумица квербакъи гьабунилан бицардизе.